CELEX: 32014D0221
Language: el
Date: 2014-04-14 00:00:00
Title: Απόφαση του Συμβουλίου, της 14ης Απριλίου 2014, για την υπογραφή, εξ ονόματος της Ευρωπαϊκής Ένωσης, της Συνθήκης του Μαρακές για τη διευκόλυνση της πρόσβασης τυφλών, αμβλυώπων ή ατόμων με άλλα προβλήματα ανάγνωσης εντύπων σε δημοσιευμένα έργα

17.4.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 115/1
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 14ης Απριλίου 2014
   για την υπογραφή, εξ ονόματος της Ευρωπαϊκής Ένωσης, της Συνθήκης του Μαρακές για τη διευκόλυνση της πρόσβασης τυφλών, αμβλυώπων ή ατόμων με άλλα προβλήματα ανάγνωσης εντύπων σε δημοσιευμένα έργα
   (2014/221/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 114 και 207 σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Από τις 22 Ιανουαρίου 2011, σύμφωνα με την απόφαση 2010/48/ΕΚ του Συμβουλίου (1), η Ένωση δεσμεύεται από τη σύμβαση των Ηνωμένων Εθνών για τα δικαιώματα των ατόμων με αναπηρία· οι διατάξεις της έχουν γίνει αναπόσπαστο μέρος της έννομης τάξης της Ένωσης.
            
         
               (2)
            
            
               Στις 26 Νοεμβρίου 2012 το Συμβούλιο εξουσιοδότησε την Επιτροπή να διαπραγματευθεί, εξ ονόματος της Ευρωπαϊκής Ένωσης, διεθνή συμφωνία στο πλαίσιο της Παγκόσμιας Οργάνωσης Διανοητικής Ιδιοκτησίας για τη βελτίωση της πρόσβασης ατόμων με προβλήματα ανάγνωσης εντύπων σε βιβλία.
            
         
               (3)
            
            
               Οι διαπραγματεύσεις ολοκληρώθηκαν επιτυχώς κατά τη διπλωματική διάσκεψη που πραγματοποιήθηκε στο Μαρακές από τις 17 έως τις 28 Ιουνίου 2013, και η Συνθήκη του Μαρακές για τη διευκόλυνση της πρόσβασης τυφλών, αμβλυώπων ή ατόμων με άλλα προβλήματα ανάγνωσης εντύπων σε δημοσιευμένα έργα («η Συνθήκη του Μαρακές») εκδόθηκε στις 27 Ιουνίου 2013.
            
         
               (4)
            
            
               Η Συνθήκη του Μαρακές θεσπίζει ένα σύνολο διεθνών κανόνων οι οποίοι εξασφαλίζουν ότι υπάρχουν περιορισμοί ή εξαιρέσεις από το δικαίωμα πνευματικής ιδιοκτησίας σε εθνικό επίπεδο προς όφελος των τυφλών, αμβλυώπων ή ατόμων με άλλα προβλήματα ανάγνωσης εντύπων και οι οποίοι καθιστούν δυνατή τη διασυνοριακή διακίνηση αντιγράφων δημοσιευμένων έργων σε προσβάσιμη μορφή που έχουν παραχθεί βάσει περιορισμών ή εξαιρέσεων από το δικαίωμα πνευματικής ιδιοκτησίας.
            
         
               (5)
            
            
               Η Συνθήκη του Μαρακές είναι ανοικτή προς υπογραφή από κάθε επιλέξιμο μέρος επί ένα έτος από την έκδοσή της. Θα πρέπει να υπογραφεί, εξ ονόματος της Ένωσης, για θέματα που εμπίπτουν στην αρμοδιότητα της Ένωσης, με την επιφύλαξη της μεταγενέστερης σύναψής της,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται η υπογραφή, εξ ονόματος της Ένωσης, της Συνθήκης του Μαρακές για τη διευκόλυνση της πρόσβασης τυφλών, αμβλυώπων ή ατόμων με άλλα προβλήματα ανάγνωσης εντύπων σε δημοσιευμένα έργα (2), με την επιφύλαξη της σύναψής της.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη Συνθήκη του Μαρακές, εξ ονόματος της Ένωσης.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.
   
      Λουξεμβούργο, 14 Απριλίου 2014.
      
         
            Για το Συμβούλιο
         
         
            O Πρόεδρος
         
         Α. ΤΣΑΥΤΆΡΗΣ
      
   
   
      (1)  Απόφαση 2010/48/ΕΚ του Συμβουλίου, της 26ης Νοεμβρίου 2009, σχετικά με τη σύναψη, από την Ευρωπαϊκή Κοινότητα, της σύμβασης των Ηνωμένων Εθνών για τα Δικαιώματα των Ατόμων με Αναπηρία (ΕΕ L 23 της 27.1.2010, σ. 35).
   
      (2)  Το κείμενο της Συνθήκης του Μαρακές θα δημοσιευθεί μαζί με την απόφαση για τη σύναψή της.